CELEX: 32015D1423
Language: lt
Date: 2015-08-21 00:00:00
Title: 2015 m. rugpjūčio 21 d. Komisijos įgyvendinimo sprendimas (ES) 2015/1423 dėl tam tikrų laikinų apsaugos nuo žvynelinės Graikijoje priemonių (pranešta dokumentu Nr. C(2015) 6010) (Tekstas svarbus EEE)

25.8.2015   
            
            
               LT
            
            
               Europos Sąjungos oficialusis leidinys
            
            
               L 222/7
            
         KOMISIJOS ĮGYVENDINIMO SPRENDIMAS (ES) 2015/1423
   2015 m. rugpjūčio 21 d.
   dėl tam tikrų laikinų apsaugos nuo žvynelinės Graikijoje priemonių
   
      
         (pranešta dokumentu Nr. C(2015) 6010)
      
   
   (Tekstas autentiškas tik graikų kalba)
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 3 dalį,
   atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (2), ypač į jos 10 straipsnio 3 dalį,
   kadangi:
   
               (1)
            
            
               žvynelinė – paprastai užkrato pernešėjų perduodama virusinė galvijų liga, dėl kurios patiriama daug nuostolių ir kuri gali smarkiai plisti, visų pirma per gyvus gyvūnus ir užkrėstų gyvūnų produktus;
            
         
               (2)
            
            
               Tarybos direktyvoje 92/119/EEB (3) nustatytos bendrosios tam tikrų gyvūnų ligų, įskaitant žvynelinę, kontrolės priemonės. Joje taip pat nustatytos priemonės, kurių reikia imtis, jei žvynelinė įtariama ar patvirtinama;
            
         
               (3)
            
            
               2015 m. rugpjūčio 20 d. Graikijos valdžios institucijos pranešė Komisijai apie du žvynelinės protrūkius galvijų ūkiuose Graikijos Evro paregionio Ferių savivaldybėje, kuriuose iš viso laikoma apie 200 galvijų;
            
         
               (4)
            
            
               Graikija ėmėsi tinkamų priemonių pagal Direktyvą 92/119/EEB ir, kaip nurodyta tos direktyvos 10 straipsnyje, apie protrūkių vietoves nustatė apsaugos ir stebėjimo zonas;
            
         
               (5)
            
            
               kyla rizika, kad žvynelinės virusas paplis į kitas Graikijos vietoves ir kitas valstybes nares, visų pirma prekiaujant gyvais galvijais ir jų sperma, migruojant tam tikriems laukiniams atrajotojams ir tiekiant rinkai tam tikrus galvijų produktus;
            
         
               (6)
            
            
               siekiant užkirsti kelią viruso plitimui į kitas Graikijos dalis, kitas valstybes nares ir trečiąsias šalis, tikslinga uždrausti perkelti ir siųsti galvijus ir jų spermą ir tiekti rinkai tam tikrus gyvūninius produktus iš Evro paregionio;
            
         
               (7)
            
            
               kol bus surengtas Augalų, gyvūnų, maisto ir pašarų nuolatinio komiteto posėdis, Komisija, bendradarbiaudama su susijusia valstybe nare, turėtų nustatyti laikinas apsaugos nuo žvynelinės Graikijoje priemones;
            
         
               (8)
            
            
               per kitą Augalų, gyvūnų, maisto ir pašarų nuolatinio komiteto posėdį padėtis bus įvertinta ir priemonės, jei reikės, pritaikytos,
            
         PRIĖMĖ ŠĮ SPRENDIMĄ:
   1 straipsnis
   1.   Graikija iš Evro paregionio į kitas Graikijos dalis, kitas valstybes nares ir trečiąsias šalis uždraudžia siųsti šias prekes:
   
               a)
            
            
               gyvus galvijus ir laukinius atrajotojus;
            
         
               b)
            
            
               galvijų spermą.
            
         2.   Graikija uždraudžia iš Evro paregionio rinkoms už šio paregionio ribų tiekti šias prekes:
   
               a)
            
            
               šviežią galvijų mėsą ir iš jos gautus mėsos pusgaminius ir mėsos produktus;
            
         
               b)
            
            
               galvijų pieną ir pieno produktus;
            
         
               c)
            
            
               neapdorotus galvijų gyvūninius šalutinius produktus, išskyrus skirtus šalinti patvirtintoje įmonėje Graikijos teritorijoje, oficialiai prižiūrint kompetentingai institucijai.
            
         2 straipsnis
   Šis sprendimas taikomas iki 2015 m. rugsėjo 30 d.
   3 straipsnis
   Šis sprendimas skirtas Graikijos Respublikai.
   
      Priimta Briuselyje 2015 m. rugpjūčio 21 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 395, 1989 12 30, p. 13.
   
      (2)  OL L 224, 1990 8 18, p. 29.
   
      (3)  1992 m. gruodžio 17 d. Tarybos direktyva 92/119/EEB, nustatanti Bendrijos bendrąsias tam tikrų gyvūnų ligų kontrolės priemones ir konkrečias priemones nuo kiaulių vezikulinės ligos (OL L 62, 1993 3 15, p. 69).